མ་ཤེས་སྲོག་གི་དུག་ཏུ་འགྱུར།ཞེས་དང་།གཡུ་ཐོག་པའི་སྙིང་པོ་བསྡུས་པའི་ལག་ལེན་གསལ་པའི་སྒྲོན་མེ་ལས།གཞན་ཡང་སྣོད་བཅུད་སྟོང་པ་ཀུན།སྨན་དུ་མ་གྱུར་གང་ཡང་མེད།།ནད་གཞི་དང་ནི་སྨྱོག་པའི་ཚུལ།།གླང་པོ་རོལ་ཏུ་ཞུགས་པའི་ཚུལ།སྐུ་དང་གྲིབ་མའི་ཚུལ་དུའོ།ཞེས་གསུངས་པ་ལྟར།དེ་ལྟར་འབྱུང་བ་འཕེལ་ཟད་འཁྲུགས་གསུམ་གྱི་གཉེན་པོར་གྱུར་པ་སྨན་གྱི་རིགས་སུ་གྱུར་པ་ཐམས་ཅད་ཀྱང་རང་རྒྱུད་འབྱུང་བ་བཞི་ལས་སྐྱེས་པ་ཁོ་ན་ཡིན་ཏེ།བཤད་རྒྱུད་ལས།རྟེན་ནི་འབྱུང་བ་ལྔ་ལས་སྐྱེ་འགྱུར་ཏེ།།ས་ཡིས་གཞི་རྟེན་ཆུས་རླན་མེ་ཡིས་དྲོད།རླུང་གིས་བསྐྱེད་བྱེད་ནམ་མཁས་གོ་ཕྱེ་བས།དེས་བསྐྱེད་གྱུར་ཀྱང་ཤས་ཆེན་རོ་གཅིག་མིན།ས་ཆུ་མེ་ས་ཆུ་མེ་ཆུ་དང་རླུང་།མེ་རླུང་ས་རླུང་གཉིས་ཀྱིས་རོ་དྲུག་སྐྱེད།།ས་སྨན་ལྕི་བརྟན་བརྟུལ་འཇམ་སྣུམ་ལ་སྐམ།མཁྲང་ལ་བརྟས་དང་སྡུད་བྱེད་རླུང་ནད་སེལ།།ཆུ་སྨན་སླ་བསིལ་ལྕི་བརྟུལ་སྣུམ་ལ་མཉེན།བརླན་ཞིང་འཇམ་ལ་སྡུད་བྱེད་མཁྲིས་ནད་སེལ།མེ་སྨན་ཚ་རྣོ་སྐམ་རྩུབ་ཡང་སྣུམ་གཡོ།དྲོད་སྐྱེད་སྨིན་ཅིང་མདོག་བྱེད་བད་ཀན་སེལ།།རླུང་སྨན་ཡང་གཡོ་གྲང་རྩུབ་སྐྱ་ལ་སྐམ།།སྲ་ཞིང་བསྐྱོད་དང་ཁྱབ་བྱེད་བད་མཁྲིས་སེལ།།ནམ་མཁའ་འབྱུང་བཞིའི་སྨན་ལ་སྤྱི་ཁྱབ་སྟེ།ཁོང་སྟོང་ཡང་པའི་གོ་འབྱེད་འདུས་ནད་སེལ།དེ་བས་དངོས་དང་སྦྱར་བའི་དབང་གྱུར་ལས།།ས་སྟེང་སྨན་མིན་ཅི་ཡང་ཡོད་མ་ཡིན།།གྱེན་འདྲེན་སྨན་ནི་མེ་དང་རླུང་ཡིན་ཏེ།།ཐུར་འགྲོ་ས་དང་ཆུ་ལས་འབྱུང་བའི་ཕྱིར།ཞེས་གསུངས་པ་ལྟར།སྤྱིར་དངོས་པོ་ཐམས་ཅད་འབྱུང་བ་བཞི་ཡིས་སྐྱེད་པ་ཡིན་པས་འདིར་སྨན་གྱི་རིགས་ཐམས་ཅད་ཀྱང་འབྱུང་བ་བཞིས་སྐྱེས་པ་ཡིན་ལ།འབྱུང་བ་རྣམས་ཕན་ཚུན་གཅིག་ཏུ་འདུས་པའི་ཚེ་ཤས་ཆེ་ཆུང་གི་དབང་གིས་རོ་དང་ནུས་པ་མི་འདྲ་བ་རེ་འབྱུང་གི་ཡོད་དོ།ས་དང་ཆུ་ལས་རོ་མངར་བ།ས་དང་མེ་ལས་སྐྱུར་བ།ས་དང་རླུང་ལས་སྐ་བ་སྟེ་ས་དང་བསྡེབས་པ་ལས་གསུམ།དེ་ནས་ཆུ་དང་མེ་ལས་ལན་ཚྭ།ཆུ་དང་རླུང་ལས་ཁ་བ་སྟེ་ཆུ་དང་བསྡེབས་པ་གཉིས།མེ་དང་རླུང་ལས་ཚ་བ་སྟེ་རོ་དྲུག་པོ་དེ་དག་གིས་འབྱུང་ཁམས་འཁྲུགས་པའི་རྐྱང་པ་དང་།ལྡན་པ།འདུས་པ་གསུམ་གྱི་ནད་རྣམས་སེལ་ཞིང་ལུས་ཀྱི་འབྱུང་བ་རྣམས་ཆ་སྙོམས་པོར་བྱེད་ཅིང་ཡོད་པ་སྟེ།ས་དང་བསྡེབས་པ་ལས་བྱུང་བའི་རོ་གསུམ་པོ་དེ་ལྡན་པའི་རོ་ཡིན་སྟབས།མངར་བས་རླུང་མཁྲིས་གཉིས་སེལ་ཞིང་།སྐྱུར་བས་བད་རླུང་གཉིས་སེལ།སྐ་བས་བད་མཁྲིས་གཉིས་སེལ།ཆུ་དང་བསྡེབས་པ་གཉིས་དང་མེ་དང་བསྡེབས་པ་གཅིག་སྟེ་གསུམ་པོ་དེ་དག་ནི་རྐྱང་པའི་རོ་ཡིན་པས།ལན་ཚྭས་རླུང་སེལ།ཁ་བས་མཁྲིས་པ་སེལ།ཚ་བས་བད་ཀན་སེལ།དེ་ལྟར་རྐྱང་པ་དང་།ལྡན་པ་གཉིས་ཀྱི་རོལ་དྲུག་པོ་དེས་རྐྱང་པ་དང་ལྡན་པའི་རོ་གསུམ་པོ་དེ་དག་ལྷན་གཅིག་ཏུ་འདུས་པས་འདུས་པའི་ནད་སེལ་བར་བྱེད་དོ།།